b"\n_START_ARTICLE_\nArxiu del Monestir de Santa Maria de Vallbona de les Monges\n_START_PARAGRAPH_\nL'Arxiu del Monestir de Santa Maria de Vallbona de les Monges (AMVM) \xc3\xa9s l'arxiu eclesi\xc3\xa0stic custodia la documentaci\xc3\xb3 produ\xc3\xafda per la comunitat cistercenca de l'Abadia de Santa Maria de Vallbona, formant part de l'actual municipi de Vallbona de les Monges, a la comarca de l'Urgell.\n_START_SECTION_\nHist\xc3\xb2ria\n_START_PARAGRAPH_\nL'arxiu tal com resta avui, \xc3\xa9s part de la feina iniciada durant els anys setanta per part de la comunitat. Aquesta tasca consist\xc3\xad sobretot a traslladar l'arxiu a una nova ubicaci\xc3\xb3 de la primera planta del monestir, i a realitzar un nou inventari que dur\xc3\xa0 del 1985 fins al 1988, i que es public\xc3\xa0 el 1992 dins la col\xc2\xb7lecci\xc3\xb3 dels Cat\xc3\xa0legs-inventaris d'arxius eclesi\xc3\xa0stics de Catalunya, volum 8. L'arxiu roman en aquestes condicions des dels \xc3\xbaltims vint anys, sense alteracions.\n_START_SECTION_\nOr\xc3\xadgens\n_START_PARAGRAPH_\nS'ignora on era situat l'arxiu mon\xc3\xa0stic durant els per\xc3\xadodes hist\xc3\xb2rics m\xc3\xa9s reculats de l'arxiu, at\xc3\xa8s que el monestir \xc3\xa9s fundat durant el segle XII. Se sap que l'armarium (biblioteca mon\xc3\xa0stica) estava emportat en el mur de la nau de la col\xc2\xb7locaci\xc3\xb3 del claustre, per\xc3\xb2 \xc3\xa9s inversemblant que en un indret tant de pas s'hi conservessin els documents i escriptures que acreditaven els privilegis i les propietats del monestir, redactats pels nombrosos notaris i escrivans que es relacionaven amb Vallbona. Ja el segle XII, Vallbona posse\xc3\xafa documents importants que convenia a la comunitat que es conservessin en un lloc segur, com serien, per exemple, les donacions del comte-rei Alfons I el Cast i la seva muller, la reina San\xc3\xa7a, o b\xc3\xa9 de molts nobles i cavallers de la contrada, aix\xc3\xad com el diploma d'immunitat eclesi\xc3\xa0stica concedit pel papa Innocenci III._NEWLINE_Entre les acaballes del segle\xc2\xa0xiii i comen\xc3\xa7aments del XIV, ens consta que l'abadiat de Blanca d'Anglesola es preocup\xc3\xa0 de la conservaci\xc3\xb3 i ordenaci\xc3\xb3 de les escriptures de l'arxiu i en feu redactar un C\xc3\xb2dex, avui desaparegut, per\xc3\xb2 del que en tenim const\xc3\xa0ncia. I fins al segle\xc2\xa0xvii no es torna a tenir not\xc3\xadcies referides a l'arxiu de Vallbona, quan l'abadessa Leoc\xc3\xa0dia de Ricart i de Cardona (1631-1657) demostr\xc3\xa0 preocupar-se pels documents del passat fent ordenar l'arxiu de nou, continuant el C\xc3\xb2dex de Blanca d'Anglesola, segons en d\xc3\xb3na testimoniatge el manuscrit anomenat \xe2\x80\x9cLo Aransel\xe2\x80\x9d._NEWLINE_Una fita important en la hist\xc3\xb2ria de l'arxiu es produ\xc3\xad quan el monestir tenia la seu vacant, i el presidia la priora Jer\xc3\xb2nima de Ribes. El 29 de novembre de 1713 comen\xc3\xa7ava a redactar-se el \xe2\x80\x9cLlibre Major\xe2\x80\x9d, conegut tamb\xc3\xa9 com a \xe2\x80\x9c\xc3\x8dndex Vell\xe2\x80\x9d, de l'arxiu. El redactor fou Mari\xc3\xa0 de Boneu, inventariant tots els documents. Hi consta com arxivera la monja Peronella d'Areny i de Queral, la primera professora de Vallbona que ostenta aquest c\xc3\xa0rrec. Amb els anys s'han perdut molts documents importants de l'arxiu, per aix\xc3\xb2 l'\xc3\x8dndex Vell constitueix un veritable tresor a l'hora de reconstruir l'organitzaci\xc3\xb3 arxiv\xc3\xadstica de Santa Maria de Vallbona. Durant el segle\xc2\xa0xviii, P. Ferm\xc3\xad de Fullola, monjo de Santes Creus i assessor jur\xc3\xaddic de l'abadessa de Vallbona, estudi\xc3\xa0 l'arxiu i inici\xc3\xa0 la redacci\xc3\xb3 de l'anomenat \xe2\x80\x9c\xc3\x8dndex Nou\xe2\x80\x9d de l'arxiu de Vabllona, de trets semblants a l'\xc3\x8dndex Vell._NEWLINE_Per les notes recollides a l'\xc3\x8dndex Nou es t\xc3\xa9 const\xc3\xa0ncia que durant la revolta de 1868, l'abadessa Maria Isabel de Gallart i la comunitat decidiren amagar els tresors del monestir en la sitja d'una casa addicta del poble. A causa de la inestabilitat de l'\xc3\xa8poca no gosaren recuperar-lo fins al 1876, comprovant que la majoria de robes i documents estaven destru\xc3\xafts per la humitat, quedant l'arxiu redu\xc3\xaft a una tercera part.\n_START_SECTION_\nSegle XX\n_START_PARAGRAPH_\nA partir del 1921, moss\xc3\xa8n Francesc Bergad\xc3\xa0 i Sol\xc3\xa0, confessor de les monges de Vallbona i molt ben disposat a comprendre el passat i ajudar el monestir, es dedic\xc3\xa0 a una reordenaci\xc3\xb3 sistem\xc3\xa0tica de l'arxiu, publicant diversos assaigs sobre la hist\xc3\xb2ria del monestir._NEWLINE_Amb l'esclat de la Guerra Civil Espanyola l'estiu de 1936, l'arxiu fou salvat gr\xc3\xa0cies a l'inter\xc3\xa8s i els esfor\xc3\xa7os de les monges i d'algunes fam\xc3\xadlies de la vila de Vallbona i de pobles ve\xc3\xafns. M\xc3\xa9s endavant s'aconsegu\xc3\xad l'ajut de l'historiador Agust\xc3\xad Duran i Sanpere, Cap de la Secci\xc3\xb3 d'Arxius del Servei de Patrimoni Hist\xc3\xb2ric, gr\xc3\xa0cies al qual l'arxiu de Vallbona fou dipositat al monestir de Poblet el 1937, i retornat al final de la guerra._NEWLINE_Acabada la Guerra Civil, es nomen\xc3\xa0 arxivera la Mare Merc\xc3\xa8 Nogareda i Esp\xc3\xadgol. A partir del 13 de gener de 1944 ocup\xc3\xa0 el c\xc3\xa0rrec d'arxivera D. Maria de la Serra Sabat\xc3\xa9 Garmendia, essent a la vegada responsable de la biblioteca._NEWLINE_Un fet important per a l'arxiu de Vallbona fou la realitzaci\xc3\xb3 de l'inventari dels c\xc3\xb2dexs, a c\xc3\xa0rrec del Dr. Josep Janini, amb la col\xc2\xb7laboraci\xc3\xb3 del Dr. Xavier Ricom\xc3\xa0, i l'oferiment del Dr. Batlle del material que havia recollit de l'Arxiu.\n_START_SECTION_\n\xc3\x88poca contempor\xc3\xa0nia\n_START_PARAGRAPH_\nEl 1972 l'arxiu \xc3\xa9s traslladat del lloc on es trobava a les instal\xc2\xb7lacions del primer pis del cenobi, on actualment roman, i la comunitat aprofit\xc3\xa0 per demanar a P. Agust\xc3\xad Alitsent, monjo del monestir de Poblet, que orden\xc3\xa9s i classifiqu\xc3\xa9s els documents. El 1977 fou nomenada arxivera la Germana Maria Isabel Navascu\xc3\xa9s, i cal deixar const\xc3\xa0ncia de la tasca de dataci\xc3\xb3 d'alguns documents de l'arxiu per part del Dr. Josep Maria Sans i Trav\xc3\xa9, que fou director de l'Arxiu Nacional de Catalunya i aleshores cap del Servei d'Arxius de la Generalitat._NEWLINE_El gener de 1985, Carme Bello, juntament amb l'arxivera del monestir, la Germana Maria Isabel Navascu\xc3\xa9s, van comen\xc3\xa7ar els treballs de preparaci\xc3\xb3 i redacci\xc3\xb3 de l'inventari de l'arxiu. A partir del 1988 es va incorporar a aquesta tasca el Sr. Gener Gonzalvo i Bou, director de l'Arxiu Hist\xc3\xb2ric i Comarcal de l'Urgell (ACUR).\n_START_SECTION_\nFons i instruments de descripci\xc3\xb3\n_START_PARAGRAPH_\nFins a l'inventari de l'arxiu de 1985, la documentaci\xc3\xb3 era custodiada en calaixos, sense cap ordenaci\xc3\xb3 sistem\xc3\xa0tica, i plegats en dos o quatre plecs. El sistema per a reordenar les s\xc3\xa8ries ha estat el cronol\xc3\xb2gic, dins de cada s\xc3\xa8rie o subs\xc3\xa8rie. L'arc cronol\xc3\xb2gic de la documentaci\xc3\xb3 en paper compr\xc3\xa8n des del segle XV fins al XIX. Tamb\xc3\xa9 va ser necessari reconstruir la classificaci\xc3\xb3 origin\xc3\xa0ria de s\xc3\xa8ries i subs\xc3\xa8ries de l'arxiu de Vallbona, agrupades en un total de 20 seccions. La fitxa utilitzada consta d'un regest amb les dades m\xc3\xadnimes imprescindibles. A cada unitat documental s'hi fa constatar el notari, escriv\xc3\xa0 o signant del document, quan aquest hi consta expressament. Tamb\xc3\xa9 s'hi anota la data i el redactor de les c\xc3\xb2pies, la llengua utilitzada, les mides del document en cent\xc3\xadmetres i la signatura. En el cas de la descripci\xc3\xb3 d'un manuscrit, s'hi fa constar el t\xc3\xadtol original, l'enquadernaci\xc3\xb3, foliaci\xc3\xb3 i altres dades complement\xc3\xa0ries. En tots els casos es deixa const\xc3\xa0ncia del deteriorament d'un document o volum. En el cas de s\xc3\xa8ries o subs\xc3\xa8ries que contenen molta informaci\xc3\xb3 reiterativa, com les agrupades en les seccions de correspond\xc3\xa8ncia o administraci\xc3\xb3, s'agrupen en lligalls, que resten descrits en fitxa \xc3\xbanica a l'inventari. Les datacions s'han redu\xc3\xaft al c\xc3\xb2mput i a les normes de la cronologia actual. L'inventari no ha estat informatitzat."